Endelig rapport fra høringskonsulenten (1)

Sag M.9014 – PKN Orlen/Grupa Lotos

(2021/C 196/04)

1. Den 3. juli 2019 modtog Kommissionen en anmeldelse af en planlagt fusion, hvorved Polski Koncern Naftowy ORLEN Spółka Akcyjna (»Orlen«) erhverver enekontrol, jf. artikel 3, stk. 1, litra b), i Rådets forordning (EF) nr. 139/2004 (2) (»fusionsforordningen«), over hele Grupa Lotos Spółka Akcyjna (»Lotos«) (»den anmeldte transaktion«). I denne endelige rapport benævnes Orlen og Lotos under ét »parterne«.

2. Den 7. august 2019 vedtog Kommissionen en afgørelse om at indlede proceduren efter artikel 6, stk. 1, litra c), i fusionsforordningen.

3. Den 23. og den 30. september og den 22. november 2019 vedtog Kommissionen fire afgørelser i henhold til fusionsforordningens artikel 11, stk. 3, med en anmodning til parterne om at indgive de oplysninger, der havde været genstand for forskellige anmodninger fra Kommissionen til parterne (3). Med disse afgørelser blev fristen i henhold til artikel 9, stk. 1, i Kommissionens forordning (EF) nr. 802/2004 (4) (»fusionsgennemførelsesforordningen«), suspenderet. Ved brev af 2. marts 2020 underrettede Kommissionen Orlen om, at suspensionen af fristen var udløbet den 28. februar 2020 efter parternes indgivelse af de krævede oplysninger på denne dato.

4. Den 7. april 2020 vedtog Kommissionen en klagepunktsmeddelelse. Klagepunktsmeddelelsen blev formelt meddelt Orlen den 8. april 2020 (5), og Orlen blev indrømmet en frist til at fremsætte sine bemærkninger indtil den 24. april 2020. Den 7. april 2020 blev Lotos også underrettet om vedtagelsen af klagepunktsmeddelelsen og muligheden for at fremsætte bemærkninger, jf. artikel 13, stk. 2, i fusionsgennemførelsesforordningen.

5. Den 8. april 2020 anmodede Orlen om en forlængelse på fem arbejdsdage til at indsende sine bemærkninger til klagepunktsmeddelelsen, da den forventede, at det ville tage længere tid at indhente data og oplysninger på grund af coronakrisen. Den 14. april 2020 bevilligede Generaldirektoratet for Konkurrence forlængelsen af fristen til den 4. maj 2020.

6. Den 7. april 2020 fik Orlen adgang til de dokumenter, der var tilgængelige i Kommissionens sagsakter via overdragelse af en dvd. Yderligere aktindsigt blev regelmæssigt givet med hensyn til dokumenter, der senere blev tilføjet sagsakterne. Visse data var kun tilgængelige for Orlens økonomiske rådgivere, ved hjælp af et virtuelt datarum, for at verificere de konklusioner, som Kommissionen har udledt af disse (6). Jeg har ikke modtaget nogen klage eller anmodning fra parterne om aktindsigt.

7. Mellem den 30. september 2019 og den 27. april 2020 gav jeg seks virksomheder (konkurrenter og/eller kunder til partnerne) adgang til at blive hørt som interesserede tredjeparter i nærværende sag. De interesserede tredjeparter fik udleveret en ikkefortrolig version af klagepunktsmeddelelsen og en frist for, hvornår de skulle fremsætte deres bemærkninger.

8. Den 4. maj 2020 fremsatte Orlen sit skriftlige svar til klagepunktsmeddelelsen.

9. Samme dag afgav Orlen formelle tilsagn over for Kommissionen, jf. artikel 8, stk. 2, og artikel 10, stk. 2, i fusionsforordningen, med henblik på at gøre den anmeldte transaktion forenelig med det indre marked og EØS-aftalen. Kommissionen markedstestede disse tilsagn den 6. maj 2020.

10. Orlen anmodede om en formel mundtlig høring, hvilket fandt sted den 11. maj 2020 (7).

11. Den 25. maj 2020 fremsendte Orlen sine reviderede tilsagn til Kommissionen. Den 26. maj 2020 blev disse reviderede tilsagn også markedstestet.

12. Den 28. maj 2020 fremsendte Kommissionen en sagsfremstillingsmeddelelse til Orlen med oplysning om yderligere faktuelle elementer, der allerede fandtes i sagsakterne på tidspunktet for klagepunktmeddelelsen, som ikke udtrykkeligt er blevet lagt til grund i klagepunktsmeddelelsen, men som Kommissionen, efter yderligere analyse af sagsakterne, anser for at være relevante til støtte for sine argumenter, samt om yderligere beviser, som Kommissionen var blevet opmærksomme på efter vedtagelsen af klagepunktsmeddelelsen. Orlen indsendte sit svar på denne sagsfremstillingsmeddelelse den 3. juni 2020.

13. Først den 22. og endeligt den 23. juni 2020 blev de yderligere reviderede tilsagn (»de endelige tilsagn«) indgivet til Kommissionen.

14. I sit udkast til afgørelse konkluderer Kommissionen, at de endelige tilsagn fjerner de væsentlige hindringer for effektiv konkurrence på det indre marked eller en væsentlig del af det, som den anmeldte transaktion ellers ville have givet anledning til, mens klagepunkter på visse relevante markeder, der var medtaget i klagepunktsmeddelelsen, er trukket tilbage. Følgelig erklæres den anmeldte transaktion for forenelig med det indre marked og EØS-aftalen under forudsætning af fuldstændig overholdelse af de endelige tilsagn.

15. På denne baggrund finder jeg, at alle processuelle rettigheder er blevet overholdt i denne sag.

Bruxelles, 2 juli 2020. Wouter WILS

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29 (»afgørelse 2011/695/EU«)).

(2) Rådets forordning (EF) nr. 139/2004 af 20. januar 2004 om kontrol med fusioner og virksomhedsovertagelser (»EF-fusionsforordningen«) (EUT L 24 af 29.1.2004, s. 1).

(3) Afgørelsen af 23. september 2019 var rettet til Orlen, afgørelsen af 30. september 2019 var rettet til både Orlen og Lotos, og Kommissionen fremsendte to separate afgørelser til Orlen og Lotos den 22. november 2019.

(4) Kommissionens forordning (EF) nr. 802/2004 af 21. april 2004 om gennemførelse af Rådets forordning (EF) nr. 139/2004 om kontrol med fusioner og virksomhedsovertagelser (EUT L 133 af 30.4.2004, s. 1), som ændret.

(5) Den 7. april 2020 blev en (uformel) forhåndsmeddelelse om klagepunktsmeddelelsen og følgeskrivelsen sendt til Orlens advokater.

(6) Dette virtuelle datarum blev sat op som erstatning for det almindelige fysiske datarum på grund af den igangværende coronaviruspandemi, eftersom det ikke var muligt at sætte et fysisk datarum op. De økonomiske konsulenter kunne udveksle en ikkefortrolig rapport vedrørende deres konklusioner med parterne, efter Kommissionen havde bekræftet, at den ikke indeholdt nogen fortrolige oplysninger.

(7) På grund af den igangværende coronaviruspandemi blev den mundtlige høring afholdt som fjernmøde via en sikker, krypteret videokonference.